Lupo appennineco

'O lupo appennineco (Canis lupus italicus) è na suttospecie d'ô lupo ca vive 'int'ê ffureste e vosche 'e ll'Appennine. Ll'aumiento d'â populazzione 'e ll'urteme anne ll'ha purtato a culunizzà pure 'o settore uccidentale 'e ll'Arpe.

 Descrizzione 
'O lupo appennineco è cchiù piccerillo 'e chello comune: 'o peso 'e n'asemprare ommo è 'e circa 20–35kg, pettramente chello 'e n'asemprare  femmena è 'e circa 25–30kg. Pe' lluongo mesura attuorno 'e 120cm, tramente ll'autezza media è 'e circa 50–70cm. 'O pilo è grigge-marrone.

 Dieta 
'A dieta d'ô lupo se cumpone 'e ungulate 'e grannezza media comm'ê cierve, camozze, capreole e daine ma pure 'e rudeture, lebbre e accussì via. A ll'Italia veneno accise ogne anno tante bbestie 'e allevamiento comm'ê ppecure, crape o jénghe, pure se cacche vota ll'auture 'e cheste accisiune songo 'e ccane furasteche ca viveno 'int'â nicchia eculoggeca d'ô lupo.

 Destribbuzzione 

Nfino a ll'anne 70 d'ô Noveciento 'o lupo appennineco risecaje ll'astinzione tanto ca se cuntajeno attuorno 'e 100 asemprare pe' tutta ll'Italia. 'Ncapo 'o 1971 'o WWF nzieme c'ô Parco nazziunale 'e ll'Abruzzo, Lazzio e Mulise lanciaje 'a campagna nummenata Operazzione San Francisco p'â sarvauardia 'e ll'anemale. 

Ogge chisto è presente 'ncopp'â tutta ll'estenzione 'e ll'Italia, da ll'Arpe â Calavria, cu' na populazzione 'e circa 1000 asemprare.  
'O nummero maggiure 'e morre nce stanno 'int'a ll'Abruzzo, prencipalmente 'int'a ll'aria d'ô Parco nazziunale 'e ll'Abruzzo, Lazzio e Mulise e nfra 'o Parco nazziunale d'ô Gran Sasso e Muntagne d'â Laga, 'o Parco nazziunale d'â Majella, alle Marche 'int'ô Parco nazziunale d'ê Muntagne Sibbelline e, 'ncapâ Calavria, 'int'ô Parco nazziunale d''a Sila.

Ll'uneche reggiune 'e ll'Italia arró 'o lupo nun è mai scumparo songo Campania, Basilecata, Calavria e Abruzzo, vivenno 'int'ê ffureste 'e Muntagne Picentine-Muntagne Alburne, e rint'ê pparche d'ô Pullino, d'â Sila e 'e ll' Abruzzo.

 Vvoce pariente 
 Appennine
 Arpe
 Majella
 Gran Sasso
 Ciervo
 Capreolo
 Cammorza 'e ll'Abruzzo
 Parco nazziunale 'e ll'Abruzzo, Lazzio e Mulise
 Parco nazziunale d''a Sila

Categurìa:Canidi